Չնայած վերը նշվածին, Մայր Աթոռի տարածքում գտնվող ոստիկանները, ըստ էության, չեն արգելել, թույլատրել են հիշյալ նախաձեռնության անդամների հակաօրինական գործողությունները, թեև վերջիններն ամեն կերպ փորձել են հոգևոր հայրերին սադրելով բախում հրահրել՝ նրանում ներքաշելով հոգևորականներին: Երբ դա հաջողվել է, սադրիչներն արագ միացրել են իրենց տեսախցիկներն ու սկսել փութաջանորեն նկարահանել ու ձայնագրել, փորձելով հավաքել զայրացած հոգևորականների դեմ վկայող համապատասխան կադրեր: Եվ սա` չնայած նրան, որ հոգևորականները հիշյալ նախաձեռնության անդամներին ավելի վաղ հորդորել են դադարեցնել սադրիչ գործողությունները, չխանգարել իրենց աշխատանքներին և եկեղեցու ներսում աղոթք անողներին: Այնուհանդերձ, նախաձեռնության անդամները, անտեսելով հոգևորականների և այլոց կոչերը, շարունակել են վիրավորական արտահայտություններ հնչեցնել: